Viipuriin Lappeenrantaan Saimaan kanavaa pitkin palaava Carelia-risteilyalus on jo kuutisen tuntia ollut ukkosen aiheuttaman sulkuvian takia jumissa sulussa Venäjän puolella.

Laiva lähti Viipurista iltapäivällä kello 16.15 paluumatkalle kohti Lappeenrantaa. Laiva on täynnä eli siinä on 200 matkustajaa.

Laiva pääsi onnellisesti ensimmäisen eli Juustilan, venäläisittäin Brusnitshnojen, sulun läpi. Vika jumitti aluksen seuraavaan Särkijärven eli Iskrovkan sulkuun, jossa ukkonen oli rikkonut sulun yläportin.

Kaikkiaan kanavassa on kahdeksan sulkua, joista viisi on Venäjän puolella.

Matkustajat aiotaan kuljettaa linja-autoilla Suomeen. Ensimmäistä linja-autoa odotettiin paikalle klo 23:n jälkeen.

Carelia-risteilyjä järjestävän Saimaan Matkaverkko -yhtiön toimitusjohtaja Kirsti Laine sai tiedon sulkuviasta noin 17.30.

– Näin pitkiä sulkuvikoja en muista. Yleensä viivästys on ollut enintään tunnin luokkaa, sanoo Laine.

Hänen mukaansa linja-autot vievät ensimmäisinä paikalta pois lapset ja vanhukset ja muutoin kiireisimmät asiakkaat. Matkustajien siirtämistä hidastaa se, että on ollut vaikeaa löytää nopeasti Venäjän viisumin omaavaa kuljettajia.

Matkustajat ovat Ilta-Sanomien tiedon mukaan pysytelleet rauhallisina, vaikka laiva on täynnä, eikä aluksesta ole lupa poistua mihinkään. Nälkä alkoi jo vaivata monia.

– Täältä alkavat ruoat loppua. On paljon ihmisiä, jotka ovat syöneet viimeksi Viipurissa puolen päivän aikaan, kertoi eräs matkustaja Ilta-Sanomille.

Hänen mukaansa tarjolle tuotiin asiakkaiden vaatimuksesta salaattia ja patonkia vaahtokarkkien, sipsien ja keksien lisäksi.

– Laivan muusikko soittaa Baddingia ja yrittää nostaa fiiliksiä, jotenkin surkuhupaisaa, luonnehti matkustaja.

Hänen mukaansa tiedottaminen on ollut hidasta, ja matkustajilla on ollut suuri epätietoisuus tilanteesta.

Saimaan kanavan ylläpidosta vastaa Suomen Liikennevirasto, jonka asentaja lähti paikalle heti vian paljastuttua. Hän ei kuitenkaan onnistunut omin voimin korjaustöissä.

Apua pyydettiin lomalla olevalta Liikenneviraston sähköinsinööriltä Heikki Vakkilalta, joka etäyhteydellä mökiltään Saimaalta antoi asentajalle korjausohjeita.

– Vika on ollut erittäin hankala korjata, mutta nyt korjaantuminen on hyvin lähellä, hän arvioi kello 22.30:n jälkeen.

Myös Vakkilan mukaan tuntien viivästykset ovat harvinaisia.

– Muistelen, että 1990-luvulla olisi ollut viimeksi vastaava, hän sanoo.

Vakkilan mukaan sulkuvaurio jumitti kanavaan myös neljä huvivenettä ja yhden rahtialuksen. Kirsti Laineen tietämän mukaan kanavassa sen sijaan on useita rahtialuksia odottamassa eteenpäin pääsemistä.

Juttua korjattu 13.33: Ensimmäinen sulku Venäjältä tultaessa on Juustilan sulku, ei Nuijamaan.